Man met Mandrax in bakkie gevang | News24
Man met Mandrax in bakkie gevang
’n Vermeende dwelmhandelaar is die afgelope naweek buite Hankey vasgetrek.
Volgens ao. Basil Seekoei, polisiewoordvoerder, het polisie in Hankey Saterdagmiddag kort ná 12:00 ’n Nissan-bakkie op die R330 gevolg en voorgekeer. “Die polisie het vermoed dié bakkie bring gereeld Mandrax-tablette in Hankey in, en daarom het hulle die voertuig van die pad getrek,” sê Seekoei.
Die beamptes het die insittendes van die voertuig deurgesoek en 200 Mandrax-tablette in die passasier (46) se besit gevind. “Die straatwaarde van dié dwelms is nagenoeg R12 600.”
Die verdagte is op die toneel in hegtenis geneem. Volgens Seekoei het dié man gister in die Hankey-landdroshof verskyn op aanklag van die onwettige besit van dwelms. – Odette Kemp